KLASA:034-05/24-01/121

URBROJ: 711-02-01/03-2024-02

Zagreb, 22. kolovoza 2024.

**STJEPAN MILINKOVIĆ**

**općinski načelnik Općine Gola**

**Predmet: mišljenje na zahtjev obveznika** **Stjepana Milinkovića,** **općinskog načelnika**

**Općine Gola**

- **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 19. kolovoza 2024. zaprimilo zahtjev za mišljenjem KLASA:034-05/24-01/121, koji je podnio obveznik Stjepan Milinković, općinski načelnik Općine Gola.

Obveznik u zahtjevu navodi da volonterski obnaša dužnost općinskog načelnika Općine Gola, za koju prima mjesečnu naknadu, slijedom čega moli mišljenje Povjerenstva može li istovremeno obnašati funkciju člana Upravnog vijeća Opće bolnice dr. Tomislav Bardek, Koprivnica, u koje je imenovan. Napominje da je osnivač navedene bolnice Republika Hrvatska.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21. i 36/24., u daljnjem tekstu: ZSSI) na 58. sjednici održanoj 22. kolovoza 2024., obvezniku daje mišljenje kako slijedi.

Člankom 3. stavkom 1. točkom 39. ZSSI-a propisano je da su obveznici u smislu navedenog Zakona gradonačelnici, općinski načelnici i njihovi zamjenici, slijedom čega je Stjepan Milinković kao obveznik navedenog Zakona dužan postupati sukladno odredbama istog.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 18. stavkom 6. ZSSI-a propisano je da se odredbe stavka 2. toga članka ne odnose na općinske načelnike, gradonačelnike, župane i njihove zamjenike.

Uvidom u Odluku o utvrđivanju pravnih osoba od posebnog interesa za Koprivničko-križevačku županiju od 26.11.2014. („Službeni glasnik Koprivničko-križevačke županije“, broj 15/14.) utvrđeno je da se Opća bolnica dr. Tomislav Bardek, Koprivnica navodi kao ustanova od posebnog interesa za Koprivničko-križevačku županiju.

Uvidom u Odluku o izmjeni odluke o popisu pravnih osoba od posebnog državnog interesa koju je Hrvatski sabor donio na sjednici 4. prosinca 2020. utvrđeno je da je Opća bolnica dr. Tomislav Bardek, Koprivnica, proglašena pravnom osobom od posebnog državnog interesa.

S obzirom na to da je člankom 18. stavkom 6. ZSSI-a propisano da se iznimka iz stavka 2. toga članka ne primjenjuje na općinske načelnike, Povjerenstvo utvrđuje da se u konkretnom slučaju na isti krug obveznika primjenjuje zabrana iz članka 18. stavka 1. ZSSI-a, slijedom čega Stjepan Milinković ne može istovremeno uz obnašanje dužnosti općinskog načelnika Općine Gola biti član Upravnog vijeća ustanove Opća bolnica dr. Tomislav Bardek, Koprivnica.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obvezniku, elektroničkom dostavom
2. Objava na internetskoj stranici Povjerenstva
3. Pismohrana